  Виталий Пронин  Туала выпускникъёс 1-тӥ февралёзь вераны кулэ ни, кыӵе предметъёсъя гожтозы ЕГЭ. Азьло аръёсы сямен ик, 11-тӥ классэз йылпумъясьёс асьсэос чакланы быгато, кӧня предметъя  ЕГЭ гожтозы. Но кыкезъя - математикая но ӟуч кылъя - одно сётоно луозы. Сотэк уз басьтэ шор ёзо тодон-валан басьтэм сярысь аттестат. Рособрнадзор вазенгес пусйиз ни, аттестат басьтон понна математикая ӧжытсэ 27 балл, ӟуч кылъя 36 балл люкано - кылем арынлэсь та лыдпусъёс уг висъясько.   Математикая экзамен кыклы ик люкемын луоз - вылӥ дышетскон заведениын та предметэз дышетыны чакласьёслы секытгес заданиос луозы.Кызьы пусъемын Рособрнадзорлэн сайтаз, школьникъёс ЕГЭ сётонлы куриськон гожтозы школаын ик,  нош дышетсконзэс азьло аръёсы йылпумъямъёслы вазиськоно улон интызыя дышетон управлениосы.- Кылем арын сямен ик, экзаменъёс кык этапен ортчыны кулэ, - вераз Дышетонъя но наукая министерствоысь огъя тодон-валан сётонъя ёзэн кивалтӥсь Элеонора Симушкина. - Валтӥсез - 29-тӥ майысен 30-тӥ июнёзь. Но ЕГЭ гожтыны луоз вазьгес но - 14-тӥ мартысен 7-тӥ апрелёзь.Кызьы верало Дышетонъя но наукая министерствоын, азьло аръёсы школаез йылпумъямъёслы Москва экзаменъёсты туэ вазьгес сётыны дэмла. Бен, со верамын ай кыл вылын гинэ, нокыӵе документъёс ӧвӧл на.- Луозы ик-а документъёс, али шуг вераны, - азинтӥз веранзэ Элеонора Павловна. - Но соос ӧвӧл ке но, азьло аръёсысь выпускникъёсты алӥськом ни: дасяське мартлы-апрельлы - куриськонъёссэс та дырлы кутӥськом. Угось озьы луыны быгатоз: куриськонзэс гожтозы май-июньлы, нош Москваысь документъёс вуозы, ЕГЭ-ез 1-тӥ этапын гинэ гожтыны быгато шуыса.ЕГЭ-ын люкам баллъёс табере шӧдӥськозы аттестатысь оценкаос вылын но - таизъя документъёс вань ни. Нош историез одно сётоно предметъёс пӧлы пыртон 2018-тӥ арлы кельтэмын. Озьы ик ЕГЭ-лы ас мылкыд каремзыя, шӧдске, нылпиос бырйыны быгатозы ни китай кылэз - чакламъя 2019-тӥ арысен.Элина Кумачёва Туспуктэм басьтэмын вотэсысь Теги: дышетон ЕГЭ  